KOMMISSIONENS BESLUTNING af 16. december 1997 om ændring af beslutning 96/385/EF om godkendelse af planen for bekæmpelse og udryddelse af bovin spongiform encephalopati i Det Forenede Kongerige (EØS-relevant tekst) (97/870/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (3), senest ændret ved direktiv 92/118/EØF, særlig artikel 10, stk. 4, og

ud fra følgende betragtninger:

Efter artikel 9, stk. 1, andet afsnit, i direktiv 89/662/EØF og artikel 10, stk. 1, andet afsnit, i direktiv 90/425/EØF skal oprindelses- eller afsendelsesmedlemsstaten iværksætte passende foranstaltninger på sit område for at forhindre enhver situation, der kan udgøre en alvorlig fare for dyr eller menneskers sundhed;

den plan for bekæmpelse og udryddelse af bovin spongiform encephalopati (BSE) i Det Forenede Kongerige, som blev forelagt Kommissionen af Det Forenede Kongerige den 3. juni 1996, som ændret den 19. juni 1996, blev godkendt ved Kommissionens beslutning 96/385/EF (4);

i ovennævnte plan foreslog Det Forenede Kongerige, at det selektive program for udsætning først og fremmest skulle omfatte følgende foranstaltninger:

a) identifikation af tilfælde af BSE hos kvæg, der blev født i perioden 1. juli 1989 til juni 1993

b) sporing af alt andet kvæg, der blev født på de samme bedrifter som ovennævnte kvæg i samme periode (fødselskohorte) og slagtning af disse dyr;

i nogle tilfælde skilles kalve fra deres mødre og flyttes fra den besætning (fødselsbesætningen), hvor de er født, til opdrætsstalde, inden de får fast foder; den mest sandsynlige infektionskilde er kontamineret foder; derfor er disse kalve, hvis de senere får BSE, sandsynligvis blevet inficeret i opdrætsstaldene og ikke i fødselsbesætningen;

Kommissionens levnedsmiddel- og veterinærkontor gennemførte et inspektionsbesøg fra 3. til 6. marts 1997 og fra 9. til 13. juni 1997 for at vurdere resultaterne af gennemførelsen af programmet for udryddelse af BSE i Det Forenede Kongerige; det blev konstateret, at kohorter i Storbritannien kun blev sammensat af dyr fra de besætninger, hvor et BSE-tilfælde blev født; af epidemiologiske grunde blev det anbefalet, at sammensætningen af kohorter ikke blev begrænset til disse fødselsbesætninger, men at den blev udvidet til at omfatte andre besætninger, hvor BSE-tilfældet første gang blev eksponeret for potentielt kontamineret foder, og dyr, som blev indsat i disse fødselsbesætninger;

ifølge artikel 3 i beslutning 96/385/EF skal Det Forenede Kongerige meddele Kommissionen enhver påtænkt ændring af planen; ifølge samme artikel skal beslutningen tages op til fornyet overvejelse snarest muligt efter denne meddelelse;

den 4. juni 1997 underrettede Det Forenede Kongerige Kommissionen om nogle planlagte operationelle ændringer af det selektive program for udsætning; den 17. oktober 1997 forelagde Det Forenede Kongerige officielt Kommissionen en ændring, hvorved følgende nye stykke 10.10A indsættes i det selektive program for udsætning:

»I nogle tilfælde fik BSE-tilfældet ikke fast foder i fødselsbesætningen; ved gennemførelsen af udsætningen vil det, medmindre der foreligger stærke beviser for det modsatte, blive antaget, at infektionen fandt sted i det første staldafsnit, hvor BSE-tilfældet fik fast foder, samt at andre kalve, der er blevet opdrættet sammen med det i dette staldafsnit, uanset fødselsbesætning, kan være eksponeret; der vil blive gennemført en veterinærundersøgelse, og en kohorte vil blive sammensat på baggrund af fodrings-, forvaltnings- og flytningsregistret i dette staldafsnit« (oversættelse);

den foreslåede ændring vil yderligere reducere antallet af BSE-tilfælde og bør derfor godkendes ved ændring af beslutning 96/385/EF;

i overensstemmelse med punkt 9 i Rådets konklusioner på mødet den 1. til 3. april 1996 har Kommissionen vedtaget forordning (EF) nr. 1484/96 (5) for at give markedsstøtte;

der forventes yderligere ændringer af programmet for udryddelse af BSE i Det Forenede Kongerige, navnlig på baggrund af nye videnskabelige beviser for overførsel via moderdyr; den 2. oktober 1997 forelagde Det Forenede Kongerige Kommissionen et forslag om obligatorisk slagtning af alt afkom af BSE-tilfælde født efter den 1. august 1996 sammen med et forslag om en eksportordning baseret på datoer; dette forslag er blevet forelagt for den relevante videnskabelige komité til evaluering;

for at undgå tvivl bør det fastsættes, at dyr, der er blevet udsat med henblik på en tilsvarende udvidelse af det selektive program for udsætning inden denne beslutning får virkning, er omfattet af programmet;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 1 i beslutning 96/385/EF ændres »som ændret den 19. juni 1996« til »senest ændret den 17. oktober 1997«.

Artikel 2

Dyr, der er blevet udsat efter den 1. februar 1997 i henhold til en tilsvarende udvidelse, er omfattet af udryddelsesprogrammet som godkendt ved nærværende beslutning.

Artikel 3

Det Forenede Kongerige ændrer de foranstaltninger, det anvender for at udrydde bovin spongiform encephalopati, for at bringe dem i overensstemmelse med denne beslutning. Det underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 16. december 1997.

På Kommissionens vegne

Franz FISCHLER

Medlem af Kommissionen

(1) EFT L 395 af 30. 12. 1989, s. 13.

(2) EFT L 62 af 15. 3. 1993, s. 49.

(3) EFT L 224 af 18. 8. 1990, s. 29.

(4) EFT L 151 af 26. 6. 1996, s. 39.

(5) EFT L 188 af 27. 7. 1996, s. 25.